Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 37/04)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1)

OBVESTILO O ODOBRITVI STANDARDNE SPREMEMBE

„Muscadet“

PDO-FR-A0497-AM01

Datum obvestila: 8. november 2019

OPIS ODOBRENIH SPREMEMB IN RAZLOGI ZANJE

1. Redakcijske spremembe

V točki 2 oddelka II poglavja 1 je beseda „izraz“ nadomeščena z besedo „izrazi“, besedilo „ta izraz“ pa z besedilom „ti izrazi“.

S to spremembo je popravljena napaka v besedilu.

Ta sprememba ne vpliva na enotni dokument.

2. Geografsko območje

Na podlagi prizadevanj za povezavo vinogradov na območjih, kjer se je ohranilo kakovostno vinogradništvo, je bilo zaradi spremembe geografskega območja označbe „Muscadet“ izključenih sedem občin (Bouguenais, Frossay, Mésanger, Rezé, Le Pellerin, Touvois in Varades) in sedem delov občin (Gétigné, Legé, Ligné, Vieillevigne, Villeneuve-en-Retz, Cugand in Saint Hilaire-de-Loulay).

Poleg tega so bile izvedene tudi naslednje redakcijske spremembe: na novem seznamu upravnih enot so upoštevane združitve ali druge spremembe pri upravnem določanju namembnosti zemljišč, do katerih je prišlo od homologacije specifikacije proizvoda. Seznam zaradi večje pravne varnosti upošteva veljavno različico uradnega geografskega kodeksa, ki ga vsako leto objavi inštitut INSEE.

Zato sta spremenjena točka enotnega dokumenta o geografskem območju in del o opisu povezave s poreklom.

3. Razmejeno območje parcel

V točki 2 oddelka IV poglavja 1 specifikacije proizvoda je za besedilom „19. maja 2011“ dodano besedilo „in 20. junija 2018“.

Namen te spremembe je dodati datum, ko je pristojni nacionalni organ odobril spremembo razmejenega območja parcel znotraj geografskega območja proizvodnje. Razmejitev parcel znotraj geografskega območja proizvodnje zajema opredelitev parcel, primernih za proizvodnjo zadevne zaščitene označbe porekla.

Ta sprememba ne vpliva na enotni dokument.

4. Območje v neposredni bližini

Območje v neposredni bližini je bilo posodobljeno zaradi združitve občine in spremembe geografskega območja. Nekatere občine z geografskega območja so tako odslej na območju v neposredni bližini. Celotno območje vinifikacije označbe se ni spremenilo.

Zato je spremenjena točka enotnega dokumenta o dodatnih pogojih.

5. Obdelovanje vinograda

V oddelku VI:

— v točki 1(b) je besedilo „z največjim številom očes iz pravil za obrezovanje;“ nadomeščeno z besedilom „14;“;

— v točki 1(c):

— je za besedilo „med vrstami“ dodano „če je ta razdalja največ 1,50 metra;“;

— besedilo „višina listja, kot je izmerjena,“ je nadomeščeno z besedilom „višina listja je izmerjena“.

Te spremembe izhajajo iz spremembe največjega donosa.

Ta sprememba ne vpliva na enotni dokument.

6. Največja obremenitev na parcelo

Največja povprečna obremenitev na parcelo je povečana na 12 000 kg na hektar.12 000 kg na hektar.

Sprememba največje obremenitve na parcelo je vzporedna s spremembo največjega donosa označbe.

Ta sprememba ne vpliva na enotni dokument.

7. Donos

Donos označbe je povečan na 70 hektolitrov na hektar, največji donos pa na 83 hektolitrov na hektar.

Da bi se močneje izrazile zgodovinske in posebne značilnosti vina „Muscadet“, sta bila povečana donos in največji donos v povezavi z iskanjem tioliranih in svežih arom v vinih. Poleg tega se je s pregledom območja parcel ugotovilo, da so zemljišča, uporabljena samo za označbo „Muscadet“, rodovitnejša.

Zato je spremenjena točka enotnega dokumenta o donosu.

8. Toplotna obdelava

Črtana je prepoved uporabe toplotne obdelave za vino s temperaturami, višjimi od 40 °C. Namen spremembe je, da se izvajalcem omogočijo vsi možni tehnični načini za obvladovanje posledic težavnih letnikov z lastnostmi, pri katerih se pojavljajo organoleptična odstopanja vrste „Goût Moisi Terreux“ (okus po plesni in zemlji). Izkazalo se je, da je tehnika segrevanja grozdnega mošta, imenovana topla maceracija ali termovinifikacija, mnogo manj moteča za vina v unesku kot uporaba mezoporoznega oglja za enološko uporabo.

Zato je spremenjena točka enotnega dokumenta o posebnih enoloških praksah.

9. Odstranjevanje droži

V odstavku (c) oddelka IX je dodano, da se vina najpozneje 31. julija leta, ki sledi letu trgatve, ločijo od finih droži.

Omeji se obdobje zorenja na drožeh zaradi iskanja svežine vin.

Zato je spremenjena točka enotnega dokumenta o posebnih enoloških praksah in opisu povezave.

10. Dajanje vina v promet

Črtana je točka 4(b) oddelka IX poglavja 1, ki se nanaša na datum dajanja vina v promet med odobrenimi skladišči.

Ta sprememba ne vpliva na enotni dokument.

11. Prehodni ukrep

V točki 2 oddelka XII je dodano: „Prehodno in do vključno trgatve leta 2019 lahko vina ležijo na finih vinskih drožeh po 31. juliju leta, ki sledi trgatvi.“

Ta sprememba ne vpliva na enotni dokument.

12. Prijavne obveznosti

Končni datum za izjavo o zahtevi za označbo se s 15. decembra prestavi na 31. decembra.

Spremenita se tudi izjavi iz točk 2 in 3 oddelka I poglavja II.

Te spremembe ne vplivajo na enotni dokument.

13. Evidenca

Redakcijske prilagoditve so bile uvedene v vodenje evidenc.

— V točki 2 oddelka II poglavja II: — v odstavku (b) se črtata besedili „do datuma vložitve izjave o zahtevi za označbo“ in „kislost grozdnega mošta“; — v odstavku (c) je beseda „specifikacija“ nadomeščena z besedo „evidenca“; — v odstavku (d) je beseda „specifikacija“ nadomeščena z besedo „evidenca“ in je črtano besedilo „ali sprošča v porabo nepakirana vina s kontrolirano označbo porekla“.

Dodana je tudi obveznost, da je treba v kletarsko evidenco navesti datum odstranitve finih vinskih droži iz vina.

Ta sprememba ne vpliva na enotni dokument.

14. Glavne točke, ki jih je treba preverjati

Poglavje 3 je bilo spremenjeno zaradi uskladitve besedila glavnih točk, ki jih je treba preverjati v specifikaciji proizvoda za nantsko območje.

Ta sprememba ne vpliva na enotni dokument.

ENOTNI DOKUMENT

1. Ime proizvoda

Muscadet

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

To so bela, suha in mirna vina.

Ta vina imajo:

— najmanj 9,5-odstotni volumenski delež naravnega alkohola;

— najvišjo vsebnost fermentirnih sladkorjev (glukoze in fruktoze) 5 gramov na liter;

— najvišjo vsebnost hlapnih kislin 10 miliekvivalentov na liter;

— največ 12-odstotni volumenski delež skupnega alkohola po obogatitvi;

— vsebnost skupnih kislin med 61 in 112 miliekvivalentov na liter za vina, ki vsebujejo največ od 3 do 5 g fermentirnih sladkorjev (glukoze + fruktoze) na liter.

Vsebnosti skupnega žveplovega dioksida vin in skupnih kislin vin z manj kot 3 grami fermentirnih sladkorjev (glukoze in fruktoze) na liter ter dejanski skupni volumenski delež alkohola v vinih so v skladu s pravili iz predpisov Skupnosti. To so bela, suha in mirna vina.

Imajo nežne vonjave, najpogosteje s sadno ali cvetlično paleto, in uravnotežen okus, v katerem na splošno prevladuje svežina.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Postopek gojenja

Najmanjša gostota zasaditve vinske trte je 6 500 trsov na hektar.

Razdalja med vrstami ne sme biti večja od 1,50 metra, razmik med trsi v isti vrsti pa mora biti med 0,90 metra in 1,10 metra.

Trsi se obrezujejo z največ 14 očesi na trs:

— bodisi s kratko rezjo na reznike z največ petimi rezniki na trs;

— bodisi z rezjo na enojni ali dvojni guyot.

Obrezovanje se konča pred pojavom socvetij v fenofazi 5 lestvice po Eichhornu in Lorentzu.

Vinska trta se lahko ne glede na način rezi obreže na štiri dodatna očesa na trs, če je v fenofazi, ko ima trta 11 ali 12 listov, tako da je število enoletnih rodovitnih mladik na trs največ 14.

Poseben enološki postope

Prepovedana je vsakršna toplotna obdelava potrganega grozdja pri temperaturi pod –5 °C.

Volumenski delež skupnega alkohola vin po obogatitvi ne presega 12 %.

Vina se najpozneje 31. julija leta, ki sledi letu trgatve, ločijo od finih droži. Poleg navedenih določb je treba pri vinih pri enoloških postopkih upoštevati obveznosti iz predpisov Skupnosti ter zakonika o kmetijstvu in morskem ribolovu.

(b) Največji donosi

83 hektolitrov na hektar

6. Razmejeno geografsko območje

Vse faze proizvodnje potekajo na geografskem območju, ki ga je na zasedanju pristojnega nacionalnega odbora 15. julija 2017 odobril nacionalni inštitut za poreklo in kakovost (Institut national de l’origine et de la qualité). To območje je na datum, ko je pristojni nacionalni organ odobril to specifikacijo proizvoda, na podlagi uradnega geografskega kodeksa iz leta 2018 obsegalo celotno ozemlje ali del ozemlja naslednjih občin:

— departma Loire-Atlantique: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (del), Gorges, La Haie-Fouassière, Haute-Goulaine, Le Landreau, Legé (del), Ligné (del), La Limouzinière, Le Loroux-Bottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-Saint-Père, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne (del) in Villeneuve-en-Retz, znotraj katere samo ozemlje pooblaščene občine Bourgneuf-en-Retz (del);

— departma Maine-et-Loire: Mauges-sur-Loire (znotraj katere samo ozemlje pooblaščenih občin La Chapelle-Saint-Florent in Saint-Florent-le-Vieil), Orée d’Anjou (znotraj katere samo ozemlje pooblaščenih občin Bouzillé, Champtoceaux, Drain, Landemont, Liré in La Varenne), Sèvremoine (znotraj katere samo ozemlje pooblaščenih občin Saint-Crespin-sur-Moine in Tillières)

— departma Vendée: Cugand (del), Rocheservière, Saint-Hilairede-Loulay (del) in Saint-Philbert-de-Bouaine.

7. Glavne sorte vinske trte

Melon B

8. Opis povezave

Opis naravnih dejavnikov, ki prispevajo k povezavi

Pokrajino geografskega območja oblikujejo vinogradi na gričih in vzpetinah, ki se izmenjujejo z gozdnatimi travniki v dolinah, v katerih so na najlepših mestih postavljeni stari mlini ali t. i. „folies nantaises“ (razkošne hiše za letovanje, ki si jih je na obrobju mesta Nantes v 18. stoletju gradilo plemstvo in meščanstvo). Vinogradniške parcele prekrivajo zlasti pobočja, ki so jih izoblikovale reke Loara, Sèvre in Maine, močvirje Goulaine in jezero Grandlieu ter njihovi pritoki južno in vzhodno od mesta Nantes. Geografsko območje blizu obale Atlantskega oceana se zgodovinsko navezuje na pokrajino Bretanjo, s svojim geografskim položajem pa na naravno pokrajino Val de Loire ter se razprostira prek 81 občin departmajev Loire-Atlantique, Maine-et-Loire in Vendée.

Na tem območju prevladuje oceansko podnebje z majhnimi letnimi temperaturnimi razlikami, ker so v bližini velike vodne gmote (ocean, široko ustje reke Loare, jezero Grandlieu in močvirje Goulaine). Zimske temperature so posebej blage in poletja ostajajo sveža, za zračenje pa poskrbijo morski vetrovi. V rastni dobi vinske trte padavin rahlo primanjkuje, osončenost za to zemljepisno širino pa je precejšnja, čeprav veliko jesensko plimovanje včasih spremljajo močna deževja.

Območje je geološko kompleksno. V predkambriju in paleozoiku so v orogenezi nastale plutonske (graniti, gabri) in metamorfne kamnine (gnajs, blestnik, eklogit, amfibolit). To kamninsko podlago lokalno pokrivajo terciarne usedline (glina, peščeni prod). Eolski melj, odložen na tem območju v kvartarju, je večinoma odneslo erozijsko delovanje. Kljub geološki raznolikosti so tla, ki se razvijajo na teh formacijah, najpogosteje rjava, zdrava, peščena in bogata s kamni. Na območju parcel za trgatev grozdja je tradicionalno stroga razmejitev med griči, ki tvorijo odprto krajino, predvsem ali običajno zasajeno z vinsko trto, ter parcelami s prepustnimi tlemi, ki se zlahka segrevajo, imajo omejeno zmogljivost zadrževanja vode in zmerno kemijsko rodovitnost.

Opis človeških dejavnikov, ki prispevajo k povezavi

Vinorodno območje s kontrolirano označbo porekla „Muscadet“ nadaljuje vinogradniško tradicijo, ki sega v prva stoletja našega štetja. Mesto Nantes – pristanišče ob oceanu na ustju reke Loare – se je že zelo zgodaj uveljavilo kot pomembno križišče za odpremo vina proti Britanskemu otočju in severni Evropi. O vse večjem slovesu vin v srednjem veku pričajo različni zapisi. Na nantskem vinorodnem območju so se postopoma, zlasti na pobudo nizozemskih trgovcev, specializirali za pridelavo belih vin in žganja. Tedaj se je sajenje vinske trte spodbujalo tudi z davčno ureditvijo, saj so bila vina iz Bretanje obdavčena pol manj kot vina z zgornjega toka reke Loare.

Identiteta vinorodnega območja se je dejansko ustvarila z razvojem sorte melon B. Prvi zapisi o nasadih te „burgundske rastline“, imenovane „muscadet“, segajo v sredino 17. stoletja. Po hudi zimi leta 1709, ki je uničila večji del nantskih vinogradov, je bila na najboljših legah te pokrajine, če je bilo to mogoče, ponovno zasajena sorta melon B, ki je odpornejša proti zmrzali. Vzpon vinorodnega območja so zavrle revolucionarne vojne leta 1793, med katerimi je bilo opustošeno, od leta 1884 pa še kriza, ker je vinograde prizadela trtna uš (filoksera). Obnova vinogradov s cepljenjem je omogočila, da so se tradicionalni pridelovalni običaji prilagodili novim tehnikam (nasadi v vrstah, rez guyot). Od tedaj so znanje in izkušnje pri pridelavi ustrezno predpisani: sprejetje izključno sorte melon B, ohranjanje velike gostote zasaditve, nadzor vegetacije vinskih trt in omejevanje njihovega donosa ter trgatev popolnoma zrelega grozdja. Te prakse, urejene s sodnim postopkom v 20. letih 20. stoletja, so bile potrjene s priznanjem kontrolirane označbe porekla „Muscadet Sèvre et Maine“ in „Muscadet Coteaux de la Loire“ leta 1936, nato še „Muscadet“ leta 1937. Izvajalci so v želji po proizvodnji bogatejših in kompleksnejših vin sprejeli posebno tehniko vinifikacije – t. i. „méthode nantaise“ (nantska metoda), pri kateri se vina pozimi en mesec hranijo na finih vinskih drožeh brez pretakanja; to znanje in izkušnje izhajajo iz navade proizvajalcev, da so obdržali barik svojega najboljšega vina na drožeh za družinska praznovanja naslednje pomladi.

Tak način zorenja daje vinom okroglost in oljnost, zlasti s tem, da jih obogati z manoproteini in drugimi spojinami, ki izhajajo iz avtolize celičnih sten kvasovk. Poleg tega ta metoda, pri kateri vina niso obdelana in so hranjena v atmosferi, napolnjeni z ogljikovim dioksidom, kar močno omeji oksidacijo in sproščanje hlapnih spojin, omogoča, da se do pomladi in še dlje ohranijo arome, nastale med alkoholnim vrenjem. Leta 1977 je bil določen poseben predpis za tradicionalni izraz „sur lies“ (na drožeh), kar se od leta 1994 kaže v stekleničenju vin v kleteh za vinifikacijo zaradi omejitve pretakanja in prelivanja vin. Vinorodno območje s kontrolirano označbo porekla „Muscadet“ je leta 2009 obsegalo 11 300 hektarov, ki jih je obdelovalo približno 840 pridelovalcev. Vinifikacija v glavnem poteka v posebnih kleteh, od tega v trgatvenih kleteh (t.i. vendengeoirs) skupaj približno 25 %, v zadrugah pa skoraj 10 %. Vina s kontrolirano označbo porekla „Muscadet“ so bela in mirna. Imajo nežne vonjave, najpogosteje s sadno ali cvetlično paleto, in uravnotežen okus, v katerem na splošno prevladuje svežina.

Vina, označena z izrazom „sur lie“ (na drožeh), so na splošno uravnoteženega, bolj k okroglosti usmerjenega okusa in kompleksnejšega vonja z rahlim iskrenjem, ki je posledica preostalega ogljikovega dioksida, nastalega med alkoholnim vrenjem. Med zorenjem so zaščitena pred oksidacijo, da se ohranijo njihova svežina, aromatična večplastnost in naravno prisoten ogljikov dioksid. Ker vsebujejo preveč ogljikovega dioksida, da bi se lahko pakirala v netrdne posode, se pakirajo v steklenice, pri čemer je potrebna posebna previdnost. „Če so tla departmaja Loire-Inférieure odlična, je njegovo podnebje čudovito,“ je zapisal Jules GUYOT v svoji študiji „Étude des vignobles de France“ (Študija vinogradov Francije) (zvezek II, Pariz, 1876). Na geografskem območju se dejansko spajajo tla, ugodna za vinogradništvo, in podnebje, ki spodbuja arome belih sort vinske trte. Groba sestava tal povzroča zgodnji začetek rasti vinske trte in omejuje njeno moč. To zgodnost poudarjajo blage zime, poletna osončenost in morski vetrovi, ki vegetacijo varujejo pred škodo. Tla geografskega območja vinsko trto zmerno in redno oskrbujejo z vodo, kar zagotavlja dobro dozoritev, zaradi omejenih vodnih zalog in razpokanosti, ki omogoča globoko ukoreninjenost rastlin. Zmerne poletne temperature so popolne za ohranitev svežine in nežnih arom, ki se izražajo v vinih, pridelanih iz sorte melon B.

Proizvajalci z geografskega območja, ki nadaljujejo staro vinogradniško zgodovino, na svojih najboljših gričih že več kot tri stoletja dajejo prednost tej edinstveni in redki sorti vinske trte. Optimizirali so prakse pridelave vina za doseganje trgatev zdravega in zrelega grozdja z rahločutno uravnavanim ravnotežjem med bogatostjo vina in kislinami v njem.

Vina v skladu z lokalnimi običaji pogosto zorijo na finih vinskih drožeh, brez pretakanja, zaradi česar se lahko v vinih sprostijo molekule vonjav, ki nastanejo pri vrenju. Zaradi blagih zimskih temperatur geografskega območja, ki spodbujajo izmenjave z drožmi, se vina med zorenjem še naprej izboljšujejo in do naslednje pomladi razvijejo polnejši okus. Vina s kontrolirano označbo porekla, dopolnjena z izrazom „sur lie“ (na drožeh), pakirana v steklenice med letom, ki sledi letu trgatve, postajajo kompleksnejša, hkrati pa ohranjajo svojo značilno svežino, poudarjeno z rahlim iskrenjem, ki ga povzroči preostali ogljikov dioksid, nastal med vinifikacijo. Da bi izvajalci ohranili prednosti takega zorenja in preprečili kakršno koli oksidacijo, so ob pakiranju vin pridobivali posebno znanje in spretnosti, tako da so stekleničenje izvajali neposredno v kleteh za vinifikacijo. Ta tradicionalna praksa, s katero se čim bolj zmanjša poseganje v proizvode, je zelo primerna za ohranjanje občutljivih spojin vonjav vin.

Od sredine 20. stoletja so vina s kontrolirano označbo porekla „Muscadet“ postala nepogrešljiva v Franciji, kjer zaradi svojega spontanega slovesa in stopnje uveljavitve na trgu trenutno zasedajo drugo mesto med belimi vini. V 80. letih 20. stoletja se je izvoz ponovno razmahnil, dokler ni zajemal skoraj 40 % prodanih količin. Pri tem uspehu pa je zelo pomemben turizem zaradi bližine obale in povezave vin z morskimi sadeži in ribami. To vinorodno območje je bilo leta 2010 glede na svojo pridelovalno površino eno največjih vinorodnih območij za belo vino na svetu, zasajenih z eno samo sorto vinske trte.

9. Bistveni dodatni pogoji (pakiranje, označevanje, ostale zahteve)

Območje v neposredni bližini

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na razmejenem geografskem območju

Opis pogoja:

Območje v neposredni bližini, opredeljeno z izjemo za vinifikacijo in proizvodnjo vin ter vinifikacijo, proizvodnjo, zorenje in pakiranje vin, za katera se lahko uporabi izraz „sur lie“ (na drožeh), na podlagi uradnega geografskega kodeksa za leto 2018 obsega ozemlje naslednjih občin ali njihovih delov:

— departma Loire-Atlantique: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (del), Legé (del), Ligné (del), Loireauxence (znotraj katere samo ozemlje pooblaščenih občin La Chapelle-Saint-Sauveur in Varades), Machecoul-Saint-Même, La Marne, Mésanger, Montrelais, Les Moutiers-en-Retz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (del), Villeneuve-en-Retz (znotraj katere samo ozemlje pooblaščenih občin Bourgneuf-en-Retz (del) in Fresnay-en-Retz) in Vue;

— departma Maine-et-Loire: Beaupréau-en-Mauges (znotraj katere samo ozemlje pooblaščenih občin Beaupréau in Gesté), Ingrandes-Le-Fresne-sur-Loire (znotraj katere samo ozemlje pooblaščene občine Fresnesur-Loire), Mauges-sur-Loire (znotraj katere samo ozemlje pooblaščene občine Marillais), Montrevault-sur-Èvre (znotraj katere samo ozemlje pooblaščenih občin La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart in Saint-Rémy-en-Mauges), Orée-d’Anjou (znotraj katere samo ozemlje pooblaščenih občin Saint-Christophe-la-Couperie, Saint-Laurent-des-Autels in Saint-Sauveur-de-Landemont), Sèvremoine (znotraj katere samo ozemlje pooblaščenih občin Montfaucon-Montigné in Saint-Germain-sur-Moine);

— departma Vendée: Cugand (del), Montaigu, Saint-Étienne-du-Bois in Saint-Hilaire-de-Loulay (del).

Pravni okvir:

nacionalna zakonodaja

Vrsta dodatnega pogoja:

pakiranje na razmejenem geografskem območju

Opis pogoja:

Vina, za katera se lahko uporabi izraz „sur lie“ (na drožeh), so pakirana na razmejenem območju.

Ta vina se stekleničijo v kleteh za vinifikacijo med 1. marcem in 30. novembrom leta, ki sledi trgatvi, da se ohranijo značilnosti, ki izhajajo iz njihovega načina vinifikacije in zorenja, zlasti svežina, aromatična večplastnost, katere sestavine se izrazijo po pakiranju, in rahlo iskrenje, ki je posledica vsebnosti naravno prisotnega ogljikovega dioksida, da se omeji pretakanje.

Ta posebni način zorenja daje vinom okroglost in oljnost s tem, da jih obogati zlasti z manoproteini in drugimi spojinami, ki izhajajo iz avtolize celičnih sten kvasovk. Pri tej metodi vina niso obdelana in so hranjena v atmosferi, napolnjeni z ogljikovim dioksidom, kar močno omeji oksidacijo in sproščanje hlapnih spojin.

Da bi izvajalci zaščitili vina pred kakršno koli oksidacijo v posodi in skrbno stekleničili, so pridobili posebno znanje in izkušnje, da se sproščanje teh vonjev nadaljuje čim dlje in da vina ohranijo kompleksnost.

Ker vsebujejo preveč ogljikovega dioksida, da bi se lahko pakirala v netrdne posode, se pakirajo v steklenice, pri čemer je potrebna posebna previdnost.

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Za vina, ki ustrezajo pogojem proizvodnje, ki so za ta izraz določeni v specifikaciji proizvoda, je lahko ime kontrolirane označbe porekla dopolnjeno z izrazom „sur lie“ (na drožeh).

Za vina, ki ustrezajo pogojem proizvodnje, ki so za ta izraz določeni v specifikaciji proizvoda, je lahko ime kontrolirane označbe porekla dopolnjeno z izrazom „primeur“ ali „nouveau“ (mlado vino).

Ime kontrolirane označbe porekla se lahko dopolni z dodatnim geografskim imenom „Val de Loire“ po pravilih iz specifikacije proizvoda za uporabo tega geografskega imena.

Velikosti črk v izrazih „sur lie“ (na drožeh), „primeur“ ali „nouveau“ (mlado) in v geografskem imenu „Val de Loire“ niti po višini ter niti po širini in debelini ne presegajo dveh tretjin velikosti črk, ki sestavljajo ime kontrolirane označbe porekla.

Na vinih z izrazi „sur lie“ (na drožeh), „primeur“ ali „nouveau“ (mlado) je naveden letnik.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-700bfc77-91e7-46a4-9d50-0617becbef1f

(1) UL L 9, 11.1.2019, str. 2